
              PARLAMENTUL  ROMÂNIEI
                 CAMERA DEPUTAŢILOR
	COMISIA JURIDICĂ, DE  DISCIPLINĂ  ŞI IMUNITĂŢI
	           Bucureşti,   6 octombrie  2009
Nr. Pl-x 379 /2009


                                                                              RAPORT 
asupra  propunerii legislative privind înfiinţarea, organizarea şi funcţionarea instanţelor pentru soluţionarea litigiilor de muncă şi asigurări sociale

              În conformitate cu prevederile art.95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu propunerea legislativă privind înfiinţarea, organizarea şi funcţionarea instanţelor pentru soluţionarea litigiilor de muncă şi asigurări sociale, trimisă cu adresa nr.Pl-x 379 din 23 septembrie 2009 şi  înregistrată cu nr. 31/849 din 23 septembrie 2009.
             Potrivit prevederilor art. 75 din Constituţia României, republicată, şi ale art. 92 alin.(8) pct.2 din Regulamentul Camerei Deputaţilor, republicat, Camera Deputaţilor  este  prima Cameră sesizată.  
             Propunerea legislativă are ca obiect de reglementare regimul juridic privind înfiinţarea, organizarea şi funcţionarea instanţelor pentru soluţionarea litigiilor de muncă şi asigurări sociale, respectiv a Tribunalelor de muncă şi asigurări sociale şi Curţilor sociale de apel, ca instanţe fără personalitate juridică, în componenţa unor circumscripţii stabilite în anexa nr.l la Legea nr.304/2004 privind organizarea judiciară, republicată, cu modificările şi completările ulterioare. La aceste tribunale şi la Curţile sociale de apel îşi vor desfăşura activitatea judecători de carieră, specializaţi în dreptul muncii şi al asigurărilor sociale sau în ramuri conexe ale acestora, judecători sociali, personal auxiliar şi personal tehnic - administrativ.

             Consiliul Legislativ, prin avizul nr.1035 din 16.09.2009, a avizat favorabil  propunerea legislativă, cu observaţii şi propuneri.
             Guvernul nu a transmis punctul de vedere  solicitat.
   Consiliul Superior al Magistraturii, prin Hotărârea nr. 1609 din 17 septembrie 2009, a avizat negativ propunerea legislativă, precizând că:

     - Potrivit dispoziţiilor art.35 alin.(2) şi art.36 alin.(3) din Legea nr.304/2004 privind organizarea judiciară, republicată, cu modificările şi completările ulterioare, în cadrul curţilor de apel, respectiv, în cadrul tribunalelor, funcţionează deja secţii sau, după caz, complete specializate pentru cauze privind conflicte de muncă şi asigurări sociale.   
     - Potrivit art.37 din aceeaşi lege, în domeniile prevăzute de art.36 alin.(3) se pot înfiinţa tribunale specializate, ca instanţe fără personalitate juridică, care pot funcţiona la nivelul judeţelor şi al municipiului Bucureşti şi care preiau cauzele de competenţa tribunalului în domeniile în care se înfiinţează.  
     - În conformitate cu dispoziţiile art.41 alin.(l) şi (2) din Legea nr.304/2004 republicată, cu modificările şi completările ulterioare, secţiile şi completele specializate ale curţilor de apel şi ale instanţelor din circumscripţia acestora se înfiinţează, la propunerea colegiilor de conducere ale fiecărei instanţe, prin hotărâre a Consiliului Superior al Magistraturii, iar componenţa acestora se stabileşte de colegiul de conducere al instanţei, în raport cu volumul de activitate, ţinându-se seama de specializarea judecătorului. 
               -  În ceea ce priveşte propunerile referitoare la judecătorii sociali, acestea încalcă dispoziţiile art.125 din Constituţia României, republicată, care prevede o singură categorie de judecători şi nu două categorii distincte – judecătorii de carieră şi judecătorii sociali - aşa cum se prevede  în propunerea legislativă.
              În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă, expunerea de motive şi documentele care o însoţesc, în şedinţa din 6 octombrie 2009. 
              La lucrările Comisiei a fost prezentă, în calitate de invitat, din partea Ministerul Justiţiei şi Libertăţilor Cetăţeneşti, doamna Rodica Constantinovici – secretar de stat.
              La dezbateri au fost prezenţi 16 deputaţi, din totalul de 24 membri ai Comisiei juridice, de disciplină şi imunităţi . 

              Faţă de cele arătate, în urma dezbaterilor, membrii Comisiei au hotărât, cu majoritate de voturi (13 voturi pentru, 1 vot împotrivă şi 2 abţineri), să propună plenului Camerei Deputaţilor, spre dezbatere şi adoptare, Raportul de  respingere a Propunerii legislative privind înfiinţarea, organizarea şi funcţionarea instanţelor pentru soluţionarea litigiilor de muncă şi asigurări sociale, motivat de faptul că există temei legal pentru înfiinţarea tribunalelor de muncă şi asigurări sociale, iar prevederile referitoare la judecătorii sociali  încalcă dispoziţiile constituţionale. Totodată, s-a reţinut şi faptul că, în prezent, se află în dezbaterea Parlamentului proiectul Codului de procedură civilă, care cuprinde şi dispoziţii privind competenţa materială a instanţelor de judecată, respectiv a judecătoriilor, tribunalelor, curţilor de apel şi dispoziţii privind alcătuirea completelor de judecată, precum şi dispoziţii referitoare la procedura de soluţionare a tuturor cauzelor în faţa instanţelor de judecată, inclusiv cele privind conflictele de muncă şi cererile în materie de asigurări sociale.
                 În raport cu obiectul şi conţinutul reglementării, propunerea legislativă face parte din categoria legilor organice.
                             PREŞEDINTE,                              SECRETAR,
                             Daniel BUDA                         Gabriel ANDRONACHE
Red.consilier C. Păduroiu

